Grotman is terug in die Baai | News24
Grotman is terug in die Baai
Tim Plewman, wat sedert 1997 met sy verhoogstuk Defending the Caveman Suid-Afrikaanse gehore laat skaterlag, tree dié week weer in Port Elizabeth op. Kaartjies is by Computicket te koop. Foto: vERSKAF
HY het 1 608 keer die wysheid van die oertydse grotman op die verhoog uitgedeel, maar in dié tyd het verhoudings tussen mans en vroue nie juis veel verander nie.
"Mense dink mans het baie verander, want nou is hulle mos metroseksueel," het Tim Plewman, die teater-veteraan wat sy vertoning Defending the Caveman dié week na Port Elizabeth bring, vertel.
"As jy egter na Twilight, een van die gewildste flieks van die 2000's, kyk, sal jy die waarheid sien. Hierin is die held 'n sensitiewe siel wat haarstilerings-produkte gebruik – maar as jy mooi kyk, is hy steeds 'n bloeddorstige monster wat jou siel wil uitruk."
Dan erken hy daar is 'n paar veranderings wat hy by die Caveman-vertoning moes voeg, aangesien hy die teks reeds in 1997 geskryf het – 'n verwerking van 'n Amerikaanse verhoogstuk.
"Eintlik het ek net 'n paar digitale verwysings ingewerk, maar die res is steeds relevant. Dit is juis die Amerikaners wat my genader het om die stuk weer op te voer, want ek het dit vir vyf jaar gestaak om op ander projekte te fokus.
"Toe stem ek in om dit vir nog drie jaar terug te bring."
Hy is nou al vir twee jaar terug onder die grotman se kleed van pels, maar of hy wel aanstaande jaar dié pels sal ophang, kan hy nie belowe nie.
"Ek skryf ander verhoogstukke ook – eintlik probeer ek elke jaar 'n toneelstuk of boek skryf, tussendeur optredes – maar ek weet nie wat ná volgende jaar gebeur nie.
"Dalk word Caveman voortgesit met 'n jonger akteur, of dalk kan ek 'n ontrimpeling ondergaan!"
Voor dan het hy nog baie lesse om vir Suid-Afrikaanse gehore te bring.
"Enigeen wat dié toneelstuk sien, sal huis toe gaan met 'n beter begrip van hoe hul lewensmaat dink, of dit in die slaapkamer, voor die televisie of agter die stuurwiel is. Een voorbeeld is mans wat nie luister na vroue terwyl hulle televisie kyk nie; dis nie dat ons hulle ignoreer nie, maar ons is werklik nie daartoe in staat om te luister én te kyk nie."
Dan raak hy vir 'n oomblik ernstig. "Buiten die grappies bly komedie die beste manier om lesse oor te dra, veral wat ernstige euwels in die samelewing betref.
"As mense iets soos geweld kan verstaan en danksy jou grappies daaroor kan lag, verloor dit die belangrikheid en mag wat daaraan geheg word."
Defending the Caveman word van vandag tot Saterdag elke aand om 8nm. by Old Grey in Port Elizabeth opgevoer. Kaartjies is vanaf R160 per persoon by Computicket beskikbaar.